Author: Peter
Last saved by: jost
Company: urad

Návrh

Komuniké

      Vláda Slovenskej republiky na svojom zasadnutí dňa...................... vzala na vedomie informatívnu správu z prieskumu verejnej mienky „Spotrebiteľský barometer I.“.

 Informatívna správa Ústavu pre výskum verejnej mienky pri ŠÚ SR poskytuje najnovšie údaje o spotrebiteľskej nálade občanov, ku ktorým sa dospelo na základe januárového prieskumu Spotrebiteľský barometer. Zisťovanie mapovalo mienku občanov v nasledujúcich oblastiach: stav ekonomiky v SR, sebareflexia finančných pomerov domácností a investičné zámery obyvateľstva.

Na základe agregovaných koeficientov možno konštatovať, že v porovnaní so stavom tak pred mesiacom, ako aj pred štvrťrokom sa pesimizmus spotrebiteľov vo všetkých troch okruhoch znížil, viac pri makroekonomických ukazovateľoch, menej pri hospodárení domácností a najmenej pri investičných zámeroch. Porovnanie s rovnakým obdobím minulého roka pre dve oblasti (hospodárenie rodín a investičné zámery domácností) dopadlo kladne, avšak komparácia pre makroekoonomické hodnotenia vyznieva nepriaznivo, keďže sa oproti januáru 2005 zvýšili obavy z očakávaného rastu cien a zo zhoršovania ekonomickej situácie v štáte.
 
Súhrnný indikátor spotrebiteľskej dôvery v porovnaní s decembrom 2005 vzrástol o 3,0 body na úroveň –14,8. Tento údaj je nadpriemerný, je o 2,5 bodu priaznivejší ako pred štvrťrokom a o 0,6 bodu pesimistickejší ako v januári 2005.

V rebríčku krajín usporiadaných podľa klesajúceho indexu spotrebiteľskej dôvery Slovensko v januári 2006 obsadilo z 25 štátov 16. miesto. Pred rokom bolo Slovensko z 24 štátov (za Maltu výsledky neboli k dispozícii), na 15. priečke. Medzinárodné porovnanie naznačuje, že hodnota spomínaného súhrnného koeficientu zistená na Slovensku  (po sezónnom očistení a zaokrúhlení -14) bola v januári 2006 mierne nepriaznivejšia ako priemer za celú Európsku úniu (–9).